BEAUTY ดิ่งฟลอร์! วิตกโบรกฯ เล็งหั่นกำไร สะท้อนยอดขายต่ำฉุดผลงาน Q2 ทรุด
BEAUTY ดิ่งฟลอร์! วิตกโบรกฯ เล็งหั่นกำไร สะท้อนยอดขายต่ำฉุดผลงาน Q2 ทรุด ล่าสุด ณ เวลา 14.56 น. อยู่ที่ 9.25 บาท ลบ 3.75 บาท หรือ 28.85% สูงสุดที่ 13.50 บาท ต่ำสุดที่ 9.10 บาท ด้วยมูลค่าซื้อขาย 8.10 พันล้านบาท
4 ก.ค. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ล่าสุด ณ เวลา 14.56 น. อยู่ที่ 9.25 บาท ลบ 3.75 บาท หรือ 28.85% สูงสุดที่ 13.50 บาท ต่ำสุดที่ 9.10 บาท ด้วยมูลค่าซื้อขาย 8.10 พันล้านบาท

ทั้งนี้ ราคาหุ้น BEAUTY ปรับตัวลงต่ำสุดในรอบเกือบ 2 ปี นับตั้งแต่ราคาหุ้นอยู่ที่ระดับ 9.25 บาท เมื่อวันที่ 13 ต.ค.2559 สำหรับปัจจัยที่ส่งผลในราคาหุ้น BEAUTY ปรับตัวลงอย่างหนักในวันนี้ เป็นผลมาจากผู้บริหารเปิดเผยถึงว่า คาดแนวโน้มผลการดำเนินงานในไตรมาส 2/61 จะลดลงต่ำกว่าเป้าหมายที่คาดไว้ เนื่องจากยอดขายของ Beauty Cottage ลดลง และได้รับผลกระทบจากการตรวจเข้มของอย.
โดย นายแพทย์สุวิน ไกรภูเบศ ประธานเจ้าหน้าที่บริหารของ BEAUTY เปิดเผยว่า บริษัทคาดว่าไตรมาส 2/61 จะปรับตัวลงต่ำกว่าเป้าหมายที่คาดการณ์ไว้ และจะเป็นจุดต่ำสุดของปีนี้ ทั้งนี้มีสาเหตุมาจากยอดขายของ Beauty Cottage ลดลงจากปีก่อน รวมทั้งได้รับผลกระทบจากกรณี อย.ปราบปรามสินค้าด้านสุขภาพและความงามที่ไม่ได้มาตรฐานอย่างหนัก ส่งผลให้ผู้บริโภคเกิดความกังวลในการเลือกซื้อสินค้ามากขึ้น รวมถึงการส่งออกสินค้าไปจีนมีความล่าช้าอีกด้วย
ด้าน บล.ทรีนีตี้ ระบุในบทวิเคราะห์ว่า มีโอกาสที่ตลาดจะปรับประมาณการ BEAUTY ลง จากผลการดำเนินงานที่คาดว่าจะอ่อนตัวลง ทั้งนี้การแข่งขันในอุตสาหกรรมเครื่องสำอาง ความสวยงามค่อนข้างสูง ผู้บริโภคมีตัวเลือกค่อนข้างมาก ทั้งเครื่องสำอาง สีสัน รูปแบบ คุณภาพสินค้า ที่ทุกแบรนด์พัฒนาแข่งกัน
โดยมองว่ากลุ่มสินค้าเป็นตลาดแฟชั่น Brand Loyalty ยังไม่สูงนัก ซึ่งบริษัทต้องปรับตัวหาสินค้าเรือธงให้เร็ว ผลการดำเนินงานจึงเป็น seasonal ขึ้นอยู่กับความนิยม กระแสของสินค้าบางตัวสูงในช่วงระยะเวลาหนึ่ง